b'\n_START_ARTICLE_\nKrono liga\n_START_PARAGRAPH_\nKrono liga - sistemin\xc4\x97 u\xc5\xbedegimin\xc4\x97 vir\xc5\xa1kinimo trakto liga, galinti pa\xc5\xbeeisti bet kuri\xc4\x85 trakto dal\xc4\xaf. Da\xc5\xbeniausiai pa\xc5\xbeeid\xc5\xbeiama klubin\xc4\x97 ir akloji \xc5\xbearnos.\n_START_SECTION_\nEtiologija\n_START_PARAGRAPH_\nEtiologija n\xc4\x97ra ai\xc5\xa1ki. Manoma, kad \xc5\xa1ios ligos atsiradimui turi \xc4\xaftakos genetiniai, imuniniai ir aplinkos veiksniai. \xc5\xbdinomi kai kurie genai, lemiantys Krono lig\xc4\x85 - tai NOD2/CARD15 genas, kuris lokalizuojasi 16-oje chromosomoje. \xc5\xa0is genas koduoja baltymus, dalyvaujan\xc4\x8dius atpa\xc5\xbe\xc4\xafstant \xc5\xbearnyno bakterijas. Skirtingi \xc5\xa1io geno variantai gali lemti Krono ligos i\xc5\xa1sivystym\xc4\x85, sunkesn\xc4\x99 ligos eig\xc4\x85, komplikacijas. Imunin\xc4\x99 \xc5\xa1ios ligos prigimt\xc4\xaf rodo tai, kad skiriant imunosupresantus gaunamas teigiamas gydomasis poveikis. I\xc5\xa1 aplinkos veiksni\xc5\xb3 ligos i\xc5\xa1sivystym\xc4\x85 skatina r\xc5\xabkymas, taip pat pakitusi \xc5\xbearnyno mikroflora.\n_START_SECTION_\nKlinika\n_START_PARAGRAPH_\nKrono ligai b\xc5\xabdinga kintanti eiga - pa\xc5\xabm\xc4\x97jimus, kei\xc4\x8dia nei\xc5\xa1reik\xc5\xa1t\xc5\xb3 simptom\xc5\xb3 ar besimptomiai epizodai, ta\xc4\x8diau gali b\xc5\xabti ir nuolat aktyvi ligos forma. Klinika priklauso nuo pa\xc5\xbeeistos vir\xc5\xa1kinamojo trakto dalies._NEWLINE_Da\xc5\xbeniausi simptomai yra pilvo skausmas, viduriavimas (retai gali b\xc5\xabti kraujo i\xc5\xa1matose) ir i\xc5\xa1ang\xc4\x97s srities poky\xc4\x8diai. I\xc5\xa1 bendrini\xc5\xb3 simptom\xc5\xb3 b\xc5\xabdingas kar\xc5\xa1\xc4\x8diavimas._NEWLINE_Pilvo skausmas gali b\xc5\xabti nuolatinis, jau\xc4\x8diamas de\xc5\xa1in\xc4\x97je klubin\xc4\x97je sritye, d\xc4\x97l klubin\xc4\x97s ir aklosios \xc5\xbearnos u\xc5\xbedegimini\xc5\xb3 poky\xc4\x8di\xc5\xb3; taip pat gali b\xc5\xabti jau\xc4\x8diamas priepuolinis skausmas, su pykinimu ir v\xc4\x97mimu, d\xc4\x97l dalies \xc5\xbearnos obstrukcijos. B\xc5\xabdingi i\xc5\xa1ang\xc4\x97s srities poky\xc4\x8diai: \xc4\xafpl\xc4\x97\xc5\xa1os, fistul\xc4\x97s, abscesai._NEWLINE_Ekstraintestinaliniai simptomai: anemija, svorio kritimas, artritas, mazgin\xc4\x97 eritema, stomatitas, pyoderma gangrenosum, amiloidoz\xc4\x97.\n_START_SECTION_\nDiagnostika\n_START_PARAGRAPH_\nLaboratorinai tyrimai: gele\xc5\xbeies stokos anemija, megaloblastin\xc4\x97 anemija d\xc4\x97l vitamino B12 ar folio r\xc5\xabg\xc5\xa1ties tr\xc5\xabkumo; leukocitoz\xc4\x97; padid\xc4\x97j\xc4\x99s CRB, ENG; koprologinis tyrimas: leukocitai, eritrocitai kolito metu; steator\xc4\x97ja d\xc4\x97l malabsorbcijos; hipoalbuminemija._NEWLINE_Kolonoskopija - storosios \xc5\xbearnos gleivin\xc4\x97 ap\xc5\xbei\xc5\xabrima endoskopu, nustatomi b\xc5\xabdingi makroskopiniai morfologiniai poky\xc4\x8diai: pa\xc5\xbeeidim\xc5\xb3 segmenti\xc5\xa1kumas, opos. Kolonoskopijos metu galima paimti biopsij\xc4\x85, biopsijos med\xc5\xbeiagoje ie\xc5\xa1koma mikroskopini\xc5\xb3 poky\xc4\x8di\xc5\xb3, b\xc5\xabding\xc5\xb3 Krono ligai._NEWLINE_Rentgeno tyrimai - pasa\xc5\xbeinio plonosios \xc5\xbearnos tyrimo ar enterokoliz\xc4\x97s metu galima nustatyti Krono ligai b\xc5\xabdingus poky\xc4\x8dius._NEWLINE_Echoskopija ar kompiuterin\xc4\x97 tomografija - vertingi nustatant ir vertinant p\xc5\xablinius, fistules.\n_START_SECTION_\nGydymo principai\n_START_PARAGRAPH_\nPriklauso nuo ligos eigos ir sunkumo - esant nesunkai ligos formai skiriamas mesalazinas - aminosalicilatas, kuris pasi\xc5\xbeymi u\xc5\xbedegim\xc4\x85 ma\xc5\xbeinan\xc4\x8diu poveikiu. Kartais skiriami antibiotikai, kurie gali pad\xc4\x97ti sukelti Krono ligos remisij\xc4\x85. Jeigu neveiksmingas mesalazinas ir/arba antibiotikai, skiriami gliukokortikoidai - prednizolonas, budenozidas. Jeigu Krono liga vidutin\xc4\x97s ar sunkios formos, gydoma sistemi\xc5\xa1kai skiriamais gliukokortikoidais ir imunosupresantais, pvz.: azatioprinu ar metotreksatu. Galima taikyti ir biologin\xc4\x99 terapij\xc4\x85 - anti-TNF monokloninius antik\xc5\xabnius._NEWLINE_Gydomos Krono ligos komplikacijos: \xc5\xbearnos perforacija ir peritonitas, masyvus kraujavimas, toksin\xc4\x97 didel\xc4\x97 gaubtin\xc4\x97 \xc5\xbearna, \xc5\xbearn\xc5\xb3 obstrukcija, sukeliant\xc4\xaf mechanin\xc4\xaf \xc5\xbearnyno nepraeinamum\xc4\x85, vidin\xc4\x97s ir i\xc5\xa1orin\xc4\x97s \xc5\xbearn\xc5\xb3 fistul\xc4\x97s, pilvo ertm\xc4\x97s abscesai.'